# **DECIZIA ETAPEI DE ÎNCADRARE**

## Nr. din 26.04.2023

**(PROIECT)**

Ca urmare a solicitării de emitere a acordului de mediu adresate de **TORINO CONSTRUCT S.R.L. și BUILDING STUDIO S.R.L.,** cu sediul în județul Maramureș, oraș Baia Mare, b-dul București, nr. 2, ap. 21, înregistrată la APM Sălaj cu nr. 2211 din data de 15.03.2023, în baza:

- **Legii nr. 292/2018** privind evaluarea impactului anumitor proiecte publice şi private asupra mediului, și a

* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, aprobată cu modificǎri şi completǎri prin **Legea nr. 49/2011**, cu modificările și completările ulterioare,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 20.04.2023, că proiectul: **CONSTRUIRE CLĂDIRI COMERCIALE – PARTER, AMENAJARE INCINTĂ ȘI ACCES, AMPLASARE SEMNALISTICĂ ȘI TOTEM PUBLICITAR, ÎMPREJMUIRE RACORDURI ȘI BRANȘAMENTE LA UTILITĂȚI (DACĂ SUNT NECESARE),** propus a fi amplasat în jud. Sălaj, oraș Cehu Silvaniei, str. Hododului, F.N.,

**nu se supune evaluării impactului asupra mediului.**

Justificarea prezentei decizii:

 **I.** Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

**a)** Proiectul se încadrează în prevederile Legii nr. 292/2018 privind evaluarea impactului anumitor proiecte publice şi private asupra mediului, Anexa 2, pct. 10, lit. b) – proiecte de dezvoltare urbană, inclusiv construcția centrelor comerciale și a parcărilor auto publice;

- autorităţile reprezentate în comisia de analiză tehnică nu au avut obiecţii/observaţii în ceea ce priveşte proiectul în cauză;

- prezenta solicitare a fost mediatizată prin publicare anunţ în ziarul Graiul Sălajului, afişare şi înregistrare anunţ la sediul Primăriei Orașului Cehu Silvaniei, precum şi la sediul şi pe pagina de internet a APM Sălaj, iar proiectul Deciziei etapei de încadrare a fost postat pe pagina de internet a APM Sălaj;

- în urma mediatizării nu au fost înregistrate observaţii/obiecţii din partea publicului privind proiectul în cauză;

- în  urma analizării caracteristicilor proiectului (mărime, producţia de deşeuri, emisii poluante, riscul de accidente), a localizării şi caracteristicilor impactului potenţial, s-a stabilit că realizarea acestuia nu va  avea  un impact semnificativ asupra calităţii factorilor de mediu;

**b)** Caracteristicile proiectului:

b1) dimensiunea şi concepţia întregului proiect:

Prin proiect se propune reamenajarea unei suprafețe de 8877 mp astfel:

* construirea a două clădiri comerciale cu anexele necesare, având regim de înălțime parter:

- Clădire comercială 1 – PENNY – supermarket cu Sc=1422,50 mp, împărțiă în două zone de vânzare produse: zona magazin propriu-zis cu produse alimentare și nealimentare de uz casnic și zona de carmangerie. Ambele zone au spații anexe (vestiare prevăzute cu grupuri sanitare, depozite marfă, camere frigorifice, spații de curățenie) și spații tehnice.

Sunt propuse diverse accese în clădire: acces principal prin windfang, pentru clienți, acces din exterior în sala vânzare carmangerie precum și acces din sala de vânzare supermarket în sala vânzare carmangerie printr-o ușa rulou; accese la spații tehnice, accese pentru aprovizionare cu marfă și accese pentru personal.

 Pentru accesul persoanelor cu dizabilități locomotorii cota magazinului va fi realizată la același nivel cu trotuarul.

 Compartimentările interioare se vor realiza din pereți ușori din gips-carton, respectiv pereți din zidărie. La nivelul finisajelor, soluția propune placarea suprafețelor verticale cu faianță sau tencuirea lor și finisarea cu vopsitorii lavabile. Se propun pardoseli din plăci ceramice (gresie). Se vor monta tâmplării din PVC și tâmplării metalice rezistente la foc, unde vor fi necesare. Se vor monta tavane false casetate, pe profile metalice, unde vor fi necesare.

- Clădire comercială 2 – PEPCO – magazin de prezentare şi vânzare îmbrăcăminte, articole de menaj cu Sc=530,10 mp. Accesul principal în clădirea comercială 2 se va face din exteriorul clădirii, printr-o ușă dublă glisantă, amplasată pe fațada principală a imobilului. Magazinul beneficiază de uși suplimentare de evacuare din sala de vânzare, cu deschidere direct în exterior, pe latura principală și una pe latura posterioară clădirii. Accesul marfă se realizează prin lateralul clădirii.

 Accesul în zona depozitului (dinspre sala de vânzare) este controlat, realizându-se cu cartelă magnetică; în caz de acces accidental în zona de distribuţie marfă, se porneşte o alarmă de semnalizare.

 Pereții de compartimentare între spații se vor realiza din gips-carton cu rezistență la foc conform destinațiilor și sarcinilor termice aferente încăperilor pe care le separă. Pereții se vor finisa prin zugrăveli acrilice sau lavabile, respectiv prin placare cu faianță în încăperile umede. Se vor realiza pardoseli din plăci ceramice și se vor monta tâmplării din PVC, respectiv tâmplării metalice rezistente la incendiu, acolo unde este cazul. Toate încăperile vor fi prevăzute cu tavan fals casetat pe structură metalică, prins de intradosul acoperișului: în zona de vânzare și depozite se va monta la +3,50m, iar în celelalte spații la +2,80m.

* acces auto și pietonal, amenajarea de parcări (62 locuri de parcare), alei pietonale și spații verzi precum și lucrări de semnalistică pentru vizibilitatea clădirilor comerciale (panouri publicitare, reclame amplasate pe fațadele clădirilor comerciale propuse și totem), iar pentru separarea anumitor zone se va reface împrejmirea pe latura nord-estică.

 Suprafețele destinate circulației pietonale și parcajelor se vor realiza cu pavele autoblocante prefabricate din beton de ciment, iar căile de circulație auto vor avea stratul de uzură din beton asfaltic.

Pentru protejarea solului şi a apei se prevăd separatoare de nisipuri şi hidrocarburi care filtrează apa colectată de pe întreaga suprafață carosabilă înainte de a o deversa în sistemul de canalizare a oraşului, respectiv rețeaua de canalizare menajeră a orașului.

 Clădirea comercială 1-Penny va fi prevăzută în zona de andocare cu boxă gunoi, iar pentru clădirea comercială 2-Pepco se va amenaja o zonă de pubele pe o platformă împrejmuită și ferită de intemperii, în spatele clădirii, prevăzută cu sistem de acoperire ușor de manverat care asigură etanșeitatea.

Suplimentar, ansamblul va fi dotat cu o platformă betonată echipată cu containere pentru reciclarea sticlelor și a PET-urilor; platformă prevăzută pentru reciclarea sticlelor și a PET-urilor propusă spre utilizare de către clienții ansamblului comercial, aferentă ambelor clădiri comerciale.

Împrejmuirea propusă este formată din tablă profilată, cu înălțimea medie de 1.80 m, prinsă pe o structură din stâlpi metalici ancorați în teren.

Utilități:

Alimentare cu apă: se va realiza de la rețeaua orașului, în scop menajer.

Canalizare: apele menajere rezultate se vor evacua în canalizarea menajeră a orașului.

Apele uzate cu conținut ridicat de grăsimi vor fi preepurate prin intermediul unui separtor de grăsimi, apoi vor fi evacuate în canalizarea menajeră a orașului.

Apele uzate, colectate de pe platformele betonate precum și apele pluviale vor fi preepurate prin separatorul de hidrocarburi și nisipuri și se vor evacua în canalizarea menajeră a orașului.

Alimentarea cu energie electrică se va realiza din reţeaua electrică a localității repectiv de la furnizorul existent în zonă cu refacerea branșamentelor și racordurilor.

Încălzirea şi climatizarea spațiilor se va realiza cu unităţi de climatizare în detentă directă, cu funcţionare în regim de pompă de căldură şi cu convectoare electrice. Ventilarea spațiilor se va realiza cu ventilatoare cu montaj in-line, pentru introducere/evacuare aer.

Realizarea confortului termic pe timp de iarnă se realizează prin intermediul unităților interioare de climatizare de tip split montate aparent, echipate cu grilă cu refulare circulară şi filtru cu autocurățire. Distribuția agentului frigorific se realizează prin conducte de cupru izolate termic, montate pe pat de cabluri.

Pentru introducerea aerului proaspăt și evacuarea celui viciat din sala de vânzare, se va dispune o centrală de tratare a aerului cu recuperare de căldură, echipat cu filtre de înaltă eficiență, pe partea de aspirație și introducere aer, montat suspendat și o rezistență de preîncălzire a aerului proaspăt exterior în situația în care temperatura exterioară depășește -5º C.

Distribuția aerului încălzit se realizează prin intermediul unui sistem de tubulaturi de secțiune circulară tablă zincată, izolată cu saltea autoadezivă cașerată cu folie de aluminiu. În zona rezistenței electrice se vor utiliza doar tubulaturi din tabla zincată. Introducerea aerului încălzit se va face prin intermediul anemostatelor de introducere, montate direct pe tubulatura de tip spiro. Evacuarea aerului se realizează prin intermediul unui anemostat montat direct pe tubulatura de evacuare, conic.

Realizarea confortului termic pe timp de vară se realizează prin intermediul unităților interioare de climatizare de tip split.

În spațiile administrative realizarea confortului termic pe timp de iarnă se realizează prin intermediul unor convectoare electrice.

Unitățile de climatizare vor folosi ca și agent frigorific R410A.

b2) cumularea cu alte proiecte existente şi/sau aprobate: În zona studiată, terenul adiacent, învecinat pe latura estică, beneficiarii S.C. BUILDING STUDIO S.R.L. și S.C. TORINO CONSTRUCT S.R.L. au drept de superficie cotă parte din terenul identificat prin C.F. 50345 Cehu Silvaniei, respectiv o suprafață de 740mp; astfel se propune realizare unui acces auto, amenajarea de parcări, spații verzi, totem și panouri publicitare precum și realizarea unei împrejmuiri. Beneficiarii doresc realizarea acestui proiect în completarea ansamblului comercial propus pentru coerența și fluidizarea traficului.

Cele două investiții au fost gândite încă din faza de temă de proiectare ca un ansamblu care funcționează ca un tot unitar.

Pentru acest proiect APM Sălaj a eliberat clasarea notificării nr. 2210/16.03.2023.

b3) utilizarea resurselor naturale, în special a solului, a terenurilor, a apei şi a biodiversităţii: în perioada de execuţie se vor folosi cantităţi de apă, nisip, balast.

b4) cantitatea şi tipurile de deşeuri generate/gestionate: deșeuri specifice lucrărilor de construcții care vor fi gestionate conform OUG nr. 92/2021 privind regimul deşeurilor, aprobată prin Legea nr. 17/2023; acestea vor fi colectate selectiv și se vor valorifica/elimina numai prin operatori economici autorizați.

b5) poluarea şi alte efecte negative:

Se vor lua toate măsurile necesare să fie respectate toate prevederile legilor în vigoare, atât pe timpul execuției lucrărilor, cât și pe timpul funcționării construcției.

**Măsuri pentru protecția calității apelor:**

* dotarea cu material absorbant și intervenția imediată în cazul în care se observă scurgeri, menținerea autovehiculelor într-o bună stare tehnică, staționarea acestora pe platforme betonate;
* se interzice aruncarea și depozitarea pe maluri sau în albiile râurilor a deșeurilor de orice fel rezultate din lucrări;
* se va respecta strict proiectul de execuție aprobat;
* evitarea pierderilor de produse petroliere (motorină, ulei) de la mașini/utilaje, care prin precipitații sau spălări pot să ajungă în pânza de apă freatică.

**Măsuri pentru protecția aerului:**

* întreţinerea din punct de vedere tehnic a mijloacelor de transport şi a utilajelor pentru minimalizarea emisiilor de gaze de eşapament şi repunerea în funcţiune a acestora numai după remedierea eventualelor defecţiuni;
* transportul materialelor pulverulente la punctele de lucru se va realiza numai în stare umectată sau acoperite, pentru a evita emisiile de pulberi sau pierderile de materiale în timpul transportului;
* pentru limitarea emisiilor în atmosferă în perioada de staționare să fie oprită funcționarea motorului și realizarea periodică a reviziilor tehnice ale mașinilor și utilajelor;
* se va respecta prevederile legislației în vigoare.

**Măsuri pentru protecția împotriva zgomotului și vibrațiilor:**

* se va respecta durata de execuţie a proiectului astfel încât disconfortul generat de poluarea fonică să fie cât mai redus ca timp;
* utilajele folosite vor respecta standardele referitoare la emisiile de zgomot, fiind admisă doar folosirea echipamentelor ce poartă inscriptionat în mod vizibil, lizibil și de neșters marcajul European de conformitate CE, însoțit de indicarea nivelului garantat al puterii sonore;
* se va lucra numai în timpul orelor permise și se va reduce la minim viteza de deplasare a utilajelor în zonă;
* respectarea prevederilor Ord. nr. 119/2014 cu modificările ulterioare, unitățile comerciale se amplasează în clădiri separate la o distanță de minimum 15 m de ferestrele locuințelor. În cazurile în care nu se pot asigura aceste distanțe (clădiri existente), se vor asigura măsuri compensatorii. Distanță minimă asigurată: peste 15m față de orice construcție cu funcțiunea de locuință. Măsuri suplimentare împotriva zgomotului sunt asigurate prin pereții exteriori realizați din panouri metalice tip sandwich cu miez din termoizolație de 10 cm grosime.

**Măsuri pentru protecția solului și subsolului:**

* se interzice depozitarea/deversarea pe sol a deșeurilor și substanțelor periculoase (uleiuri, combustibil, etc.);
* în cazul producerii de scurgerile de ulei/combustibil/alte produse chimice se va acționa imediat cu mijloace absorbante. Dacă este cazul se va curăța zona afectată iar pământul contaminat va fi excavat și preluat pentru depozitare, tratare sau eliminare de către firme autorizate.

**Lucrări necesare organizării de șantier:**

Pentru lucrările de organizare de șantier se vor amenaja zone pentru depozitarea materialelor de construcție necesare unui număr limitat de ture de lucru. Se va amenaja o zonă pentru depozitarea sculelor și uneltelor. Se vor instala WC-uri ecologice pentru muncitori.

Lucrările de execuție se vor desfășura în limitele incintei.

Activitățile de prelucrare și asamblare se vor realiza în limitele parcelei, în proximitatea zonei de construire.

Se interzice depozitarea de pământ sau materiale de construcție în afara amplasamentului obiectivului.

Va fi respectată legislația actuală în vigoare referitoare la prevederile normelor PSI și Normele privind Securitatea și Sănătatea Muncii.

La finalizarea lucrărilor se va curăța terenul de materiale, deșeuri, reziduuri, iar vehiculele și utilajele folosite vor fi retrase de pe amplasament. Platforma organizării de șantier va fi dezafectată, se vor amenaja drumurile carosabile și trotuarele pentru pietoni, zonele pentru parcare, iar spațiile neconstruite vor fi amenajate cu caracter peisager.

b6) riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice: nu este cazul, proiectul nu intră sub incidenţa legislaţiei privind controlul activităţilor care prezintă pericole de accidente majore în care sunt implicate substanţe periculoase.

b7) riscurile pentru sănătatea umană - de exemplu, din cauza contaminării apei sau a poluării atmosferice: - se vor lua toate măsurile necesare să fie respectate toate prevederile legilor în vigoare atât pe timpul execuției lucrărilor cât și pe timpul funcționării construcției.

**c)** Amplasarea proiectelor:

c1) utilizarea actuală şi aprobată a terenurilor: terenul aferent lucrărilor propuse conform certificatului de urbanism nr. 16 din 06.03.2023 emis de Primăria Orașului Cehu Silvaniei, se află în intravilanul orașului, proprietate privată a beneficiarilor;

c2) bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia: nu este cazul;

c3) capacitatea de absorbţie a mediului natural, acordându-se o atenţie specială următoarelor zone:

* zone umede, zone riverane, guri ale râurilor: nu este cazul;
* zone costiere şi mediul marin: nu este cazul;
* zonele montane şi forestiere: nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: nu este cazul;
* peisaje şi situri importante din punct de vedere istoric, cultural sau arheologic: nu este cazul.

**d)** Tipurile şi caracteristicile impactului potenţial:

d1) importanţa şi extinderea spaţială a impactului - de exemplu, zona geografică şi dimensiunea populaţiei care poate fi afectată: - punctual pe perioada de execuţie;

d2) natura impactului: - impactul asupra zonei este temporar, pe termen scurt, doar pe perioada execuției;

d3) natura transfrontalieră a impactului: - nu este cazul; amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.

d4) intensitatea şi complexitatea impactului: - va fi mică pe perioada de execuţie şi funcţionare;

d5) probabilitatea impactului - redusă, pe perioada de execuţie şi funcţionare;

d6) debutul, durata, frecvenţa şi reversibilitatea preconizate ale impactului: - perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de execuţie. În perioada de execuţie a proiectului durata și frecvența impactului asupra factorilor de mediu va fi temporar și pe termen scurt. Pe măsura realizării lucrărilor şi închiderii fronturilor de lucru, calitatea factorilor de mediu afectaţi va reveni la parametrii iniţiali;

d7) cumularea impactului cu impactul altor proiecte existente şi/sau aprobate: nu este cazul;

d8) posibilitatea de reducere efectivă a impactului: respectarea legislației în vigoare și respectarea condițiilor din prezenta decizie etapă de încadrare.

**II.** Motivele pe baza cărora s-a stabilit necesitatea neefectuării evaluării adecvate sunt următoarele: - nu este cazul; proiectul propus **nu intră** sub incidenţa art. 28 din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare.

**III.** Motivele pe baza cărora s-a stabilit necesitatea neefectuării evaluării impactului asupra corpurilor de apă: - nu este cazul; proiectul propus **nu intră** sub incidenţa prevederilor art. 48 şi 54 din Legea apelor nr. 107/1996, cu modificările şi completările ulterioare.

**Caracteristicile proiectului şi/sau condiţiile de realizare a proiectului**:

* Respectarea prevederilor art. 20 alin. (1) din Legea nr. 292/2018, privind evaluarea impactului anumitor proiecte publice şi private asupra mediului: "În situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări."
* Conform art. 43, alin. 3-4 din anexa. nr. 5 la procedură, din Legea nr. 292/2018 privind evaluarea impactului anumitor proiecte publice şi private asupra mediului: ”(3) La finalizarea proiectelor publice şi private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează şi face parte integrantă din procesul-verbal de recepţie la terminarea lucrărilor.”
* În cadrul organizării de şantier, după caz, precum şi pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele şi legislaţia privind protecţia mediului, în vigoare.
* Colectarea deşeurilor rezultate pe durata execuţiei lucrărilor şi depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. nr. 119/2014, cu modificările ulterioare, privind nivelul de zgomot.
* Interzicerea depozitării direct pe sol a deşeurilor sau a materialelor cu pericol de poluare.
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri și, în cazul în care aceasta nu poate fi evitată, valorificarea lor, iar în caz de imposibilitate tehnică și economică, luarea măsurilor pentru neutralizarea și eliminarea acestora, evitându-se sau reducându-se impactul asupra mediului.
* Prevenirea accidentelor și limitarea consecințelor acesora.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe și preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Asigurarea refacerii mediului în toată zona de implementare a proiectului.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului și înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.
* Conform prevederilor Ord. nr. 1798/2007, cu modificările ulterioare, titularul are obligația ca la finalizarea investiţiei şi la punerea în funcţiune a obiectivului să solicite şi să obţină autorizaţia de mediu pentru activitatea: Comerț cu amănuntul în magazine nespecializate, cu vânzare predominantă de produse alimentare, băuturi și tutun – cod CAEN 4711.

    Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

    Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

 Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediuluişi ale Legii contenciosului administrativ nr. 554/2004, cu modificările şi completările ulterioare.

 Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

**DIRECTOR EXECUTIV**

**dr. ing. Aurica GREC**

Şef Serviciu Avize, Acorduri, Autorizații,

ing. Gizella Balint

Întocmit,

ing. Georgiana Jula